b'\n_START_ARTICLE_\nMa\xc3\xb1\xc4\x9f\xc4\xb1stawin alue\n_START_SECTION_\nMaantiede, ilmasto ja luonto\n_START_PARAGRAPH_\nMa\xc3\xb1\xc4\x9f\xc4\xb1stawin alue rajoittuu pohjoisessa Kazakstanin At\xc4\xb1rawin ja koillisessa Aqt\xc3\xb6ben alueisiin, id\xc3\xa4ss\xc3\xa4 Uzbekistanin Karakalpakiaan, etel\xc3\xa4ss\xc3\xa4 Turkmenistaniin ja l\xc3\xa4nness\xc3\xa4 Kaspianmeren kautta Azerbaid\xc5\xbeaniin. Id\xc3\xa4ss\xc3\xa4 Ustjurtin laakion l\xc3\xa4nsireunalla sijaitsee joukko matalia vuoria. Ma\xc3\xb1\xc4\x9f\xc4\xb1\xc5\x9flaqin niemimaan etel\xc3\xa4osassa on Ma\xc3\xb1\xc4\x9f\xc4\xb1stawin laakio ja pohjoisessa Qarat\xc3\xbcleyn suolamaa. Ilmasto on mannermainen ja kuiva. Tammikuun keskil\xc3\xa4mp\xc3\xb6tila on etel\xc3\xa4ss\xc3\xa4 nollasta \xe2\x80\x934 \xc2\xb0C:een ja pohjoisessa \xe2\x80\x938\xe2\x80\x9412 \xc2\xb0C, hein\xc3\xa4kuun keskil\xc3\xa4mp\xc3\xb6tila 26\xe2\x80\x9328 \xc2\xb0C (toisinaan jopa 45 \xc2\xb0C). Vuotuinen sadem\xc3\xa4\xc3\xa4r\xc3\xa4 on 120\xe2\x80\x93160 millimetri\xc3\xa4._NEWLINE_Hy\xc3\xb6tykaivannaisiin kuuluvat \xc3\xb6ljy, maakaasu, rautamalmi, ruskohiili, kalkkikivi, kuorisora ja merkeli. Alueella on suuret pohjavesivarat. Kasvillisuus koostuu etup\xc3\xa4\xc3\xa4ss\xc3\xa4 marunoista, suolaheinist\xc3\xa4 ja suolakkokasveista. El\xc3\xa4inkuntaan kuuluvat susi, kettu, j\xc3\xa4nis, gaselli, saiga, peltohiiri, linnut ja k\xc3\xa4\xc3\xa4rmeet.\n_START_SECTION_\nLiikenne ja talous\n_START_PARAGRAPH_\nBeynewista on rautatieyhteys Aqtawin kautta Ja\xc3\xb1a\xc3\xb6zeniin. Aqtawissa, Fort-\xc5\x9eev\xc3\xa7enkossa ja Qur\xc4\xb1qissa on merisatamat._NEWLINE_1960-luvulle saakka seudulla harjoitettiin karjanhoitoa, pienimuotoista viljanviljely\xc3\xa4, kalastusta ja suolan tuotantoa. Vuonna 1965 alettiin hy\xc3\xb6dynt\xc3\xa4\xc3\xa4 \xc3\x96zenin \xc3\xb6ljy- ja kaasuesiintymi\xc3\xa4. Ja\xc3\xb1a\xc3\xb6zenista on \xc3\xb6ljy- ja kaasujohdot At\xc4\xb1rawiin. Alueella toimii ydinvoimala, koneenrakennus-, rakennustarvike- ja elintarviketeollisuutta.'